xalqaro xakerlar tarmog'i Rossiya hukumatiga qarshi urush e'lon qildi

“Anonymous” xalqaro xakerlar tarmog'i Rossiya rasmiylariga qarshi urush e'lon qildi. Bu haqda “Daily Mail” xabar berdi.
Ma'lum qilinishicha, tegishli bayonot xakerlar tarmog'ining Twitter akkauntida paydo bo'lgan.
“‘Anonymous’ kollektivi Rossiya hukumatiga qarshi rasman kiber urush olib bormoqda”, deyiladi xabarda. Murojaat #Ukraine xeshtegi bilan e'lon qilingan.
Bir soat o'tgach, Federal xavfsizlik xizmatining kiberxavfsizlik tuzilmasi jiddiy tahdid darajasini e'lon qilgan. xakerlar, shuningdek, “Russia Today” saytini o'chirib tashlaganini e'lon qilgan.
Ta'kidlanishicha, Rossiyaning internet provayderlari, Kreml va Federal monopoliyaga qarshi xizmatning rasmiy veb-saytlari hujumga uchradi.
Ukrainaning “UNIAN” nashriga ko'ra, “Anonymous” xakerlar guruhi Rossiya Federatsiyasi Mudofaa vazirligi veb-saytini buzib, hozirda Rossiya qo'shinlari Ukraina poytaxtini keng ko'lamli bombardimon qilishga tayyorlanayotgani haqida xabar bergan.

Ma'lumot uchun, Britaniya Rossiyadan Ukrainaga hujum bo'lsa, kiberhujum orqali javob berishini aytgandi.